Na temelju članka 50. Statuta Dječjeg vrtića Petar Pan Satnica Đakovačka, KLASA:601-04/23-01/20, URBROJ:2158-34-01-23-2 od 27. ožujka 2023.godine i Odluke o davanju suglasnosti na Plan upisa djece za pedagošku godinu 2024/2025 (Službeni glasnik Općine Satnica Đakovačka broj:4/24.) Upravno vijeće Dječjeg vrtića Petar Pan na svojoj 3. sjednici održanoj dana 3.lipnja 2024. donosi

PLAN UPISA U DJEČJI VRTIĆ PETAR PAN SATNICA ĐAKOVAČKA

ZA PEDAGOŠKU GODINU 2024./2025.

**Članak 1.**

Pravo na upis u programe Dječjeg vrtića Petar Pan Satnica Đakovačka ima dijete s prebivalištem na području Općine Satnica Đakovačka, a ukoliko ima slobodnih mjesta, u pojedine programe može se upisati i dijete s prebivalištem na području druge jedinice lokalne samouprave.

**Članak 2.**

Pedagoška godina započinje 1. rujna tekuće godine a završava 31. kolovoza sljedeće kalendarske godine.

Dječji vrtić Petar Pan Satnica Đakovačka svoju djelatnost provodi tijekom cijele godine osim subotom, nedjeljom te državnim blagdanima.

Radno vrijeme Dječjeg vrtića Petar Pan Satnica Đakovačka je od 06:15 do 16:15 sati.

Dječji vrtić Petar Pan Satnica Đakovačka može imati i produljeni boravak djece ukoliko se ukaže potreba za istim te osiguraju financijska sredstva.

**Članak 3.**

U Dječji vrtić Petar Pan Satnica Đakovačka može se upisati dijete od navršenih tri (3) godine života do polaska u osnovnu školu u redoviti program njege, odgoja i obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djeteta, te njihovim mogućnostima i sposobnostima kako slijedi:

1. VRTIĆ za djecu od navršenih tri godine života do polaska u osnovnu školu

- 10 satni program

- 6 satni program s ručkom

- 5 satni program bez ručka

Ukupno 26 djece.

2. PREDŠKOLA – program predškole obavezan je za svu djecu u godini prije polaska u školu a koja nisu redoviti polaznici vrtića, a za djecu s teškoćama u razvoju dvije godine prije polaska u osnovnu školu.

Potrebnu dob za upis u pojedine programe djeca ostvaruju do 31. kolovoza 2024.godine.

**Članak 4.**

Zahtjev za upis djeteta u Dječji vrtić Petar Pan Satnica Đakovačka podnosi se nakon objavljenog oglasa za upis. Općina Satnica Đakovačka utvrđuje Obavijest o upisu koja sadrži vrijeme i uvjete upisa. Obavijest se objavljuje na web stranici Općine Satnica Đakovačka i Dječjeg vrtića Petar Pan Satnica Đakovačka te na oglasnim pločama u oba objekta.

Dječji vrtić Petar Pan Satnica Đakovačka uz Obavijest o upisu iz stavka 1. ovoga članka objavljuje detaljne podatke o svim programima koje nudi u skladu s ovim Planom.

**Članak 5.**

Podnositelj zahtjeva za upis djeteta u Dječji vrtić Petar Pan Satnica Đakovačka uz zahtjev prilaže:

- rodni list ili izvadak iz matice rođenih

- uvjerenje o prebivalištu djeteta

- dokaze o činjenicama bitnim za ostvarivanje prednosti pri upisu.

Podnositelj zahtjeva dužan je zahtjev podnijeti u upisnom roku s potpunom dokumentacijom.

Zahtjevi s nepotpunom dokumentacijom neće se razmatrati.

**Članak 6.**

Zahtjevi za upis u Dječji vrtić Petar Pan Satnica Đakovačka podnositi će se od 3. lipnja 2024. godine do 21. lipnja 2024. godine.

**Članak 7.**

Postupak upisa u Dječji vrtić Petar Pan Satnica Đakovačka provodi Povjerenstvo koje imenuje Upravno vijeće Dječjeg vrtića Petar Pan Satnica Đakovačka.

Povjerenstvo je dužno u roku od najduže mjesec dana objaviti rezultate upisa na oglasnoj ploči Dječjeg vrtića Petar Pan Satnica Đakovačka a koji sadrže podatke o:

- prihvaćenim zahtjevima za upis djece

- odbijenim zahtjevima za upis djece

- slobodnim kapacitetima nakon utvrđenih rezultata upisa ako ih ima.

**Članak 8.**

Upisana djeca započinju ostvarivati program od 1. rujna 2024.godine osim ako roditelji/skrbnici nisu zatražili kasniji polazak.

Prije upisa djeteta roditelji / skrbnici dužni su dostaviti potvrdu liječnika o obavljenom obveznom sistematskom pregledu djeteta.

**Članak 9.**

Djeca koja nisu primljena u Dječji vrtić Petar Pan Satnica Đakovačka vode se na listi prednosti, te se upisuju tokom godine ukoliko se oslobode mjesta u skupini ili dođe do proširenja kapaciteta vrtića. Ukoliko nema djece na listi prednosti ili se roditelji / skrbnici ne odazovu na obavijest o slobodnom mjestu za upis, u dječji vrtić se mogu tijekom godine upisati i djeca čiji roditelji / skrbnici nisu sudjelovali u postupku za upis djece u Dječji vrtić Petar Pan Satnica Đakovačka.

**Članak 10.**

Roditelj/skrbnik koji je nezadovoljan rezultatom upisa može izjaviti žalbu Upravnom vijeću u roku od 15 dana od dana oglašavanja rezultata upisa. Žalba se podnosi preporučenom poštom na adresu: Dječji vrtić Petar Pan Satnica Đakovačka, Ante Starčevića 26, 31 421 Satnica Đakovačka uz naznaku „Žalba na rezultate upisa 2024/2025“. O žalbama rješava Upravno vijeće uz predstavnika Povjerenstva u roku 15 dana od isteka podnošenja roka za žalbu.

Upravno vijeće može:

1. odbaciti žalbu kao nepravodobnu ili podnesenu od neovlaštene osobe,

2. odbiti žalbu kao neosnovan i potvrditi rezultate upisa,

3. prihvatiti žalbu i izmijeniti rezultate upisa

Upravno vijeće o svojoj odluci obavještava žalitelja.

**Članak 11.**

Plan upisa u Dječji vrtić Petar Pan Satnica Đakovačka za pedagošku godinu 2024./2025. stupa na snagu danom objave na oglasnoj ploči Dječjeg vrtića Petar Pan Satnica Đakovačka.

KLASA:601-04/24-01/51

URBROJ:2158-34-01-24-1

Satnica Đakovačka, 3.lipnja 2024. Predsjednica Upravnog vijeća

 Božana Rogalo, mag.iur.

Utvrđuje se da je Plan upisa u Dječji vrtić Petar Pan Satnica Đakovačka za pedagošku godinu 2024./2025. objavljen na oglasnoj ploči Dječjeg vrtića Petar Pan Satnica Đakovačka dana 3.lipnja 2024. godine i stupa na snagu dana 3.lipnja 2024..godine.